Група вядомых беларускіх скульптараў стварыла самабытныя каменныя скульптуры, якія будуць устаноўлены ля аграсядзібы “Лябёдка”. – Магчымасць правесці такі пленэр з’явілася дзякуючы выйгранаму гранту ў рамках праекта ПРААН “Мясцовае прадпрымальніцтва і эканамічнае развіццё Гродзенскай вобласці” нашай пярвічнай арганізацыяй “Сяльчанка”, – распавядае Ядвіга Шырокая, старшыня пярвічкі, гаспадыня аграсядзібы “Лябёдка”. – Я распрацавала велаэкасцяжыну і напісала бізнес-план. На выдзеленыя грошы закупіла 12 веласіпедаў, на якіх госці аграсядзібы змогуць адправіцца ў падарожжа па славутых мясцінах рэгіёна. А адпраўляцца ў дарогу яны будуць ад парка каменных скульптур, што з’явіцца па выніках пленэра.Пленэр мастакоў прайшоў на вытворчых плошчах былых мехмайстэрняў ААТ “Васілішкі”. Скульптары з Мінска, Гомеля і Магілёва працавалі цэлы май.Народныя вобразы, увасобленыя ў васілішкаўскіх камянях, атрымаліся непаўторнымі і цудоўнымі. Эдуард Астаф’еў пераўтварыў валун у скульптуру бабулі Ганны – простай вясковай кабеты, сваёй матулі. Карней Аляксееў, работы якога ўпрыгожваюць парк каменных скульптур у Жалудку, стварыў скульптуру дзеда Хведара – добрага, памяркоўнага таўстунка-філосафа. А Спартак Аруцюнян “чараваў” над выявай жанчыны з дзіцяткам. Скульптар Міхась Забіран высек з валуна прыгажуню-русалачку.Ала БІБІКАВА